Document ID: 32008R0399

ΚΑΝΟΝΙΣΜΌΣ (ΕΚ) αριθ. 399/2008 ΤΗΣ ΕΠΙΤΡΟΠΉΣ
της 5ης Μαΐου 2008
για τροποποίηση του παραρτήματος VIII του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για ορισμένες μεταποιημένες τροφές ζώων συντροφιάς
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 20 παράγραφος 1 στοιχείο α) και το άρθρο 32 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1774/2002 καθορίζει απαιτήσεις περί υγείας των ζώων και δημόσιας υγείας για τη διάθεση στην αγορά ορισμένων ζωικών υποπροϊόντων και παράγωγων προϊόντων τους που δεν προορίζονται για κατανάλωση από τον άνθρωπο.
(2)
Το παράρτημα VIII του κανονισμού (ΕΚ) αριθ. 1774/2002 καθορίζει τις απαιτήσεις για τη διάθεση στην αγορά και την εισαγωγή στην Κοινότητα τροφών για ζώα συντροφιάς, τεχνητών κοκάλων για σκύλους και τεχνικών προϊόντων. Στο κεφάλαιο II B(3) του εν λόγω παραρτήματος προβλέπεται ότι οι μεταποιημένες τροφές ζώων συντροφιάς, πλην των κονσερβοποιημένων, πρέπει να υποβάλλονται σε θερμική επεξεργασία κατά τη μεταποίηση.
(3)
Οι απαιτήσεις για την εισαγωγή στην Κοινότητα μεταποιημένων τροφών ζώων συντροφιάς, πλην των κονσερβοποιημένων, τροποποιήθηκαν με τον κανονισμό (ΕΚ) αριθ. 829/2007 της Επιτροπής (2). Το πρότυπο υγειονομικό πιστοποιητικό για τις μεταποιημένες τροφές ζώων συντροφιάς, πλην των κονσερβοποιημένων, που πρέπει να συνοδεύει τις εισαγόμενες αποστολές τροποποιήθηκε. Σύμφωνα με το νέο υγειονομικό πιστοποιητικό που παρατίθεται στο κεφάλαιο 3(B) του παραρτήματος X του κανονισμού (ΕΚ) αριθ. 1774/2002, οι μεταποιημένες τροφές ζώων συντροφιάς δεν χρειάζεται να υποβάλλονται σε θερμική επεξεργασία εάν τα υλικά ζωικής προέλευσης που χρησιμοποιούνται έχουν ήδη υποστεί επεξεργασία σύμφωνα με τα πρότυπα επεξεργασίας για τη διάθεσή τους στην αγορά της Κοινότητας. Τα εν λόγω πρότυπα παρέχουν επαρκή προστασία από τους κινδύνους για τη δημόσια υγεία και την υγεία των ζώων.
(4)
Το άρθρο 28 του κανονισμού (ΕΚ) αριθ. 1774/2002 προβλέπει ότι οι διατάξεις του εν λόγω κανονισμού που εφαρμόζονται για τις εισαγωγές ορισμένων προϊόντων, συμπεριλαμβανομένων των μεταποιημένων τροφών ζώων συντροφιάς, δεν πρέπει να είναι περισσότερο ή λιγότερο ευνοϊκές από εκείνες που εφαρμόζονται για την παραγωγή και την εμπορία αυτών των προϊόντων στην Κοινότητα. Επομένως, οι διατάξεις που εφαρμόζονται για τις εισαγωγές των μεταποιημένων τροφών ζώων συντροφιάς στην Κοινότητα εφαρμόζονται επίσης και για την παραγωγή των μεταποιημένων τροφών ζώων συντροφιάς στην Κοινότητα.
(5)
Συνεπώς, το παράρτημα VIII του κανονισμού (ΕΚ) αριθ. 1774/2002 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα VIII του κανονισμού (ΕΚ) αριθ. 1774/2002 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Μαΐου 2008.

Labels: 0
1
17
6